กองทุนประกันภัยดีเดย์มี.ค.
คลังเร่งกองทุนประกันภัยเริ่มรับประกันอย่างช้าไม่เกินต้นเดือนมี.ค. ยืนยันการเมืองไม่แทรกแซง
9 ก.พ. 2555

คลังเร่งกองทุนประกันภัยเริ่มรับประกันอย่างช้าไม่เกินต้นเดือนมี.ค. ยืนยันการเมืองไม่แทรกแซง
นายกิตติรัตน์ ณ ระนอง รองนายกรัฐมนตรีและรมว.คลัง กล่าวภายหลังการมอบนโยบายให้คณะกรรมการกองทุนประกันภัยที่ทำการประชุมเป็นครั้งแรกว่า ต้องการให้คณะกรรมการรีบประสานกับบริษัทประกันเพื่อรับทำประกันภัยน้ำท่วมกับผู้ประกอบการในนิคมอุตสาหกรรมทั้ง 7 แห่งให้เร็วที่สุด คาดว่าจะเริ่มรับประกันได้ปลายเดือนก.พ. หรือต้นเดือนมี.ค. นี้ 
นอกจากนี้ ยังให้นโยบายกองทุนประกัน ให้ีรับประกันจากทั้งจากประชาชนทั่วไป ผู้ประกอบการขนาดกลาง และขนาดใหญ่ โดยให้คณะกรรมการกองทุนประกันภัยทุกคนปฏิบัติหน้าที่ด้วยความสบายใจ เพราะรัฐบาลจะไม่เข้าไปแทรกแซงการทำงาน  
นายกิตติรัตน์ กล่าวว่า การใช้เงินของกองทุนไปให้นิคมสร้างเขื่อนป้องกันน้ำท่วม ถือเป็นอีกหนึ่งในโยบายหลักที่มอบหมายให้คณะกรรมการกองทุนประกันภัยดำเนินงาน เพราะถือว่าเป็นการลดความเสี่ยงของกองทุนให้ต่ำลง และเงินที่ให้นำไปสร้างเขื่อนก็ไม่ถือว่าเป็นเงินให้เปล่า เพราะกองทุนจะมีรายได้จากการรับทำประกันจากผู้ประกอบการในนิคมอุตสาหกรรมกลับมา